     หากใครผ่านโรงพยาบาลลานนาคงต้องสะดุดตารถ 6 ล้อ คันโตที่จอดขายผัดไทอยู่หน้าโรงพยาบาลเป็นแน่ ตอนเช้าผ่านก็ขาย ตอนเย็นผ่านก็ขาย พอดีก ๆ มาก็ยังขายอยู่อีก แอบสงสัยว่าแกขาย 24 ชั่วโมงเลยหรือเปล่า เพิ่งมาได้คำตอบก็วันนี้ได้ความว่าแต่ละวันแกออกมาตั้งแต่ 07.00 น. แล้วก็ผัด ผัดเสร็จประมาณ 09.30 น. - 10.00 น. จากนั้นก็ขายจนกว่าของจะหมดครับ กว่าจะเก็บร้านก็โน่นประมาณ 21.00 น.

     เนื่องจากว่าร้านแกเป็นรถ 6 ล้อครับ ใครจะสั่งผัดไทแกจะต้องขึ้นบันไดที่ตั้งไว้ด้านข้างรถเพื่อไปเอาผัดไทที่สั่ง ผมยังไม่สั่งนี่ขึ้นไปดูก่อนเลย วันนี้ซื้อ 2 ห่อครับ แกขายเพียงห่อละ 10 บาท คุณลุงพูดจาและอัธยาศัยดีมาก ๆ ส่วนรสชาติก็เหมือนผัดก๋วยเตี๋ยวตามตลาด ออกหวานนิด ๆ พอทานได้ ข้อเสียของร้านคือแกผัดเส้นครั้งเดียว มันเลยไม่ได้เรื่องความสดใหม่ ไม่ร้อนครับ
 
ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,346)